CELEX: 62013TN0667
Language: da
Date: 2013-12-19 00:00:00
Title: Sag T-677/13: Sag anlagt den 19. december 2013 — Axa Versicherung mod Kommissionen

8.3.2014   
            
            
               DA
            
            
               Den Europæiske Unions Tidende
            
            
               C 71/22
            
         
      Sag anlagt den 19. december 2013 — Axa Versicherung mod Kommissionen
      (Sag T-677/13)
      (2014/C 71/42)
      Processprog: tysk
      
         Parter
      
      
         Sagsøger: Axa Versicherung AG (Köln, Tyskland) (ved advokaterne C. Bahr, S. Dethof og A. Malec)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Den anfægtede afgørelse om afslag annulleres.
               
            
                  —
               
               
                  Subsidiært annulleres den anfægtede afgørelse om afslag delvist.
               
            
                  —
               
               
                  Europa-Kommissionen tilpligtes at betale sagens omkostninger.
               
            
         Søgsmålsgrunde og væsentligste argumenter
      
      Sagsøgeren bestrider Kommissionens afgørelse af 29. oktober 2013 om afslag på sagsøgerens genfremsatte begæringer om aktindsigt i Kommissionens akter i sag COMP/39.125 — Car Glass.
      Til støtte for søgsmålet har sagsøgeren fremsat fem anbringender.
      
                  1)
               
               
                  Første anbringende: Tilsidesættelse af forpligtelsen til at foretage en konkret og individuel undersøgelse af de ønskede dokumenter i henhold til artikel 2 og 4 i forordning nr. 1049/2001 (1)
                  
                  
                              —
                           
                           
                              Sagsøgeren gør herved gældende, at Kommissionen ikke har opfyldt sin forpligtelse til at foretage en konkret og individuel undersøgelse af de ønskede dokumenter i henhold til artikel 2 og 4 i forordning nr. 1049/2001. Den har i stedet ulovligt kategoriseret de pågældende dokumenter efter formelle kriterier.
                           
                        
            
                  2)
               
               
                  Andet anbringende: Tilsidesættelse af artikel 4, stk. 2, første og tredje led, og artikel 4, stk. 3, andet afsnit, i forordning nr. 1049/2001 som følge af afslaget på begæringen om aktindsigt i visse dokumenter i sagen
                  
                              —
                           
                           
                              Med dette anbringende gør sagsøgeren gældende, at Kommissionen uretmæssigt har anlagt en for vid fortolkning af anvendelsesområdet for undtagelsen i artikel 4, stk. 2, i forordning nr. 1049/2001. Ifølge sagsøgeren påvirkes de forretningsmæssige interesser som omhandlet i artikel 4, stk. 2, første led, i forordning nr. 1049/2001 ikke, og desuden kan Kommissionen ikke påberåbe sig beskyttelsen af formålet med undersøgelser i henhold til artikel 4, stk. 2, tredje led, i forordning nr. 1049/2001.
                           
                        
                              —
                           
                           
                              Beslutningsprocessen bringes desuden ikke i fare (artikel 4, stk. 3, andet afsnit, i forordning nr. 1049/2001).
                           
                        
                              —
                           
                           
                              Endvidere har Kommissionen med urette afvist, at der foreligger en mere tungtvejende offentlig interesse i udbredelsen af de ønskede dokumenter.
                           
                        
            
                  3)
               
               
                  Tredje anbringende: Tilsidesættelse af artikel 4, stk. 6, i forordning nr. 1049/2001 som følge af en fuldstændig nægtelse af aktindsigt i visse særlige dokumenter
                  
                              —
                           
                           
                              Sagsøgeren gør herved gældende, at Kommissionen ikke, end ikke delvist, har givet aktindsigt i de pågældende dokumenter, og den har dermed tilsidesat artikel 4, stk. 6, i forordning nr. 1049/2001. Sagsøgeren anfører, at Kommissionen i strid med forordning nr. 1049/2001 ikke har efterprøvet, om dokumenterne delvist kunne stilles til rådighed.
                           
                        
            
                  4)
               
               
                  Fjerde anbringende: Tilsidesættelse af artikel 4, stk. 2, første og tredje led, artikel 4, stk. 3, andet afsnit, og artikel 4, stk. 1, litra b), i forordning nr. 1049/2001 som følge af afslaget på aktindsigt i den fuldstændige udgave af indholdsfortegnelsen over Kommissionens sagsakter
                  
                              —
                           
                           
                              Inden for rammerne af det fjerde anbringende gøres det gældende, at Kommissionen har anlagt en alt for vid fortolkning af undtagelsesgrundene i artikel 4 i forordning nr. 1049/2001 hvad angår sagsøgerens begæring om aktindsigt i den ikke overstregede udgave af indholdsfortegnelsen. Ifølge sagsøgeren påvirkes de forretningsmæssige interesser som omhandlet i artikel 4, stk. 2, første led, i forordning nr. 1049/2001 og formålet med undersøgelserne som omhandlet i artikel 4, stk. 2, tredje led, i forordning nr. 1049/2001 ikke.
                           
                        
                              —
                           
                           
                              Endvidere påvirkes privatlivets fred som omhandlet i artikel 4, stk. 1, litra b), i forordning nr. 1049/2001 heller ikke.
                           
                        
            
                  5)
               
               
                  Femte anbringende: Tilsidesættelse af begrundelsespligten.
                  
                              —
                           
                           
                              Sagsøgeren gør i denne sammenhæng gældende, at Kommissionen i afslaget på begæringen om aktindsigt alene har anvendt generelle udsagn og har undladt at undersøge de enkelte dokumenter eller korrekt fastsatte kategorier af dokumenter, således som foreskrevet.
                           
                        
            
         (1)  . Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).